CELEX: 52021PC0441
Language: bg
Date: 2021-08-09
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 9.8.2021
            COM(2021) 441 final
            2021/0252(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА 
            за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               Съгласно член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                („Директивата за ДДС“) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да опрости процедурата за събиране на ДДС или да предотврати някои форми на отклонение от данъчно облагане или избягване на данъци.
            
            
               С писмо, заведено в Комисията на 1 март 2021 г., Полша поиска разрешение да продължи да прилага до 31 декември 2024 г. мярката за дерогация, изразяваща се в освобождаване от ДДС на данъчно задължените лица, чийто годишен оборот не надвишава равностойността в национална валута на 40 000 EUR.
            
            
               В съответствие с член 395, параграф 2 от Директивата за ДДС, с писмо от 25 март 2021 г. Комисията информира останалите държави членки, а с писмо от 26 март 2021 г. – и Кипър, за отправеното от Полша искане. С писмо от 29 март 2021 г. Комисията уведоми Полша, че разполага с цялата информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  В дял XII, глава 1 от Директивата за ДДС е предвидена възможността държавите членки да прилагат специални режими за малките предприятия, включително да освобождават от облагане данъчно задължените лица, чийто годишен оборот е под определен праг. Това освобождаване означава, че данъчно задълженото лице не е длъжно да начислява ДДС върху извършваните от него доставки и следователно не може да приспада ДДС за получените от него доставки.
               
               
                  Съгласно член 287 от Директивата за ДДС определени държави членки, които са се присъединили след 1 януари 1978 г., могат да освобождават от облагане данъчно задължените лица, чийто годишен оборот нe надвишава равностойността в национална валута на посочените в същата разпоредба суми по обменния курс в деня на присъединяването им.
               
               
                  Съгласно член 287, точка 14 от Директивата за ДДС Полша може да освобождава от ДДС данъчно задължените лица, чийто годишен оборот нe надвишава равностойността в национална валута на 10 000 EUR.
               
               
                  С Решение 2009/790/ЕО на Съвета
                     2
                   бе разрешено на Полша до 31 декември 2012 г. да освобождава от ДДС данъчно задължените лица, чийто годишен оборот нe надвишава равностойността в национална валута на 30 000 EUR по обменния курс в деня на присъединяването ѝ. Полша въведе тази мярка в националното си данъчно законодателство на два етапа: от 1 януари 2010 г. прагът за освобождаване бе увеличен на 100 000 полски злоти, а от 1 януари 2011 г. той бе допълнително увеличен на 150 000 полски злоти.
               
               
                  Впоследствие срокът на разрешението за прилагане на тази специална мярка бе удължен до 31 декември 2015 г. с Решение за изпълнение 2012/769/ЕС на Съвета
                     3
                   и до 31 декември 2018 г. с Решение за изпълнение (ЕС) 2015/1173 на Съвета
                     4
                  . С Решение за изпълнение (ЕС) 2016/2090 на Съвета
                     5
                   прагът за освобождаване бе увеличен до размера на равностойността в национална валута на 40 000 EUR. Полша приложи тази мярка на 1 януари 2017 г., като увеличи прага за освобождаване от ДДС за малките предприятия на годишен оборот в размер на 200 000 полски злоти. Понастоящем тази схема е в сила въз основа на Решение за изпълнение (ЕС) 2018/1919 на Съвета, с което бе разрешено на Полша да прилага тази дерогация до 31 декември 2021 г.
                     6
                  .
               
               
                  Предоставянето на разрешение за прилагане на освобождаването и след 2021 г. за данъчно задължени лица, чийто годишен оборот не надвишава равностойността в полска национална валута на 40 000 EUR, би представлявало значително улеснение за лицата, които управляват относително малки предприятия. Данъчно задължените лица, обхванати от това освобождаване, не трябва да приспадат и плащат ДДС, нито да са регистрирани по ДДС или да водят пълен подробен регистър на сделките, подлежащи на облагане с ДДС. Благодарение на тези улеснения собствениците на малки предприятия могат да отделят повече време и ресурси за развитието на своята стопанска дейност. Мярката за дерогация продължава да бъде с незадължителен характер за данъчно задължените лица.
               
               
                  Освен това разходите за събирането на ДДС, произтичащи от предоставянето на услуги за данъкоплатци и одитирането на данъчните декларации на данъчно задължените лица, които управляват предприятия с относително малък оборот, са непропорционално високи в сравнение с размера на събрания данък. Съответно, като прилага освобождаване от ДДС за собствениците на малки предприятия, приходната администрация може да насочи повече ресурси за предотвратяване и борба с данъчните измами, отклонението от данъчно облагане и избягването на данъци, както и за подобряване на качеството на услугите за данъкоплатци и ефективността на събирането на ДДС от големите стопански субекти.
               
            
            
               Мярката не засяга значително общия размер на приходите от ДДС и общия размер на данъчните приходи, събирани на етапа на крайното потребление.
            
            
               Мярката за дерогация, с която се опростяват задълженията на малките оператори, е съобразена с целите на Европейския съюз по отношение на малките предприятия.
            
            
               Следователно е целесъобразно да се разреши на Полша да прилага мярката за дерогация до 31 декември 2024 г.
            
            
               
            
            
               •Съгласуваност с действащите разпоредби в тази област на политиката
            
            
               
                  Мярката за дерогация е съобразена с целите на Директива (ЕС) 2020/285 за изменение на членове 281—294 от Директивата за ДДС, уреждащи специалния режим за малките предприятия, която беше приета в резултат на плана за действие във връзка с ДДС
                     7
                   и има за цел да се създаде съвременен, опростен режим за тези предприятия. По-конкретно тя има за цел да се намалят разходите за привеждане в съответствие със законодателството за ДДС, да се намали нарушаването на конкуренцията на национално равнище и на равнище ЕС, да се ограничи отрицателното въздействие на т.нар. „ефект на прага“ и да се улесни спазването на нормативните разпоредби от страна на предприятията, както и мониторингът от страна на данъчните администрации.
               
            
         
         
            
               
                  Освен това прагът от 40 000 EUR е в съответствие с Директива (ЕС) 2020/285, тъй като тя позволява на държавите членки да определят изисквания за освобождаване от ДДС праг за годишния оборот така, че този праг да не надвишава 85 000 EUR (или равностойността в национална валута).
               
               
                  Подобни дерогации — за освобождаване от ДДС на данъчно задължените лица, чийто годишен оборот е под определен праг, съгласно предвиденото в членове 285 и 287 от Директивата за ДДС — са предоставяни и на други държави членки. Нидерландия
                     8
                   има разрешение да прилага праг от 25 000 EUR, Италия
                     9
                   — праг от 30 000 EUR, Белгия — праг от 25 000 EUR
                     10
                  , Люксембург
                     11
                   — праг от 35 000 EUR, Латвия
                     12
                   и Естония
                     13
                   — праг от 40 000 EUR, Литва
                     14
                   — от 55 000 EUR, Хърватия
                     15
                   — праг от 45 000 EUR, а Малта
                     16
                   — праг от 20 000 EUR, Унгария
                     17
                   — праг от 48 000 EUR, Словения
                     18
                   — праг от 50 000 EUR, а Румъния
                     19
                   — праг от 88 500 EUR.
               
               
                  Дерогациите от Директивата за ДДС следва винаги да са ограничени във времето, за да може да бъде оценено тяхното въздействие. Освен това поисканото от Полша включване на 31 декември 2024 г. като краен срок на действие на специалната мярка е съгласувано с изискванията на Директива (ЕС) 2020/285 за по-прости правила за ДДС за малките и средните предприятия. В тази директива се предвижда, че от 1 януари 2025 г. държавите членки трябва да започнат да прилагат националните разпоредби, които те трябва да приемат с цел привеждане в съответствие с нея.
               
               
                  Следователно предложената мярка е в съответствие с разпоредбите на Директивата за ДДС.
               
            
            
               •Съгласуваност с други политики на Съюза
            
            
               
                  Комисията неизменно подчертава необходимостта от по-прости правила за малките предприятия. В тази връзка през март 2020 г. Комисията прие Стратегия за МСП за устойчива и цифрова Европа
                     20
                  , в която се ангажира да продължи да работи за намаляване на тежестта върху МСП. Целта за намаляване на регулаторната тежест за МСП е един от стълбовете на тази стратегия. Тази специална мярка е в съответствие с изложените цели, що се отнася до данъчните правила. Тя е също така в съответствие и с Плана за действие от 2020 г. за справедливо и опростено данъчно облагане в подкрепа на стратегията за възстановяване
                     21
                  , в който се признава, че разходите за спазване на данъчното законодателство в ЕС остават високи и че те обикновено са значително по-високи за малките, отколкото за големите дружества.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС.
            
            
               •Субсидиарност (при неизключителна компетентност) 
            
            
               
                  Предвид разпоредбата от Директивата за ДДС, на която се основава настоящото предложение, то е от изключителната компетентност на Европейския съюз. Съответно принципът на субсидиарност не се прилага.
               
            
            
               •Пропорционалност
            
            
               Решението се отнася до предоставяне на разрешение на държава членка по нейно искане и не съставлява задължение.
            
            
               Като се има предвид ограниченият обхват на дерогацията, специалната мярка е пропорционална на поставената цел, а именно — да се опрости събирането на данъка за малките данъчно задължени лица и за данъчната администрация.
            
            
               •Избор на инструмент
            
            
               
                  Предложеният инструмент е решение за изпълнение на Съвета.
               
               
                  Съгласно член 395 от Директивата за ДДС дерогация от общите правила за ДДС е възможна единствено след разрешение на Съвета, действащ с единодушие по предложение на Комисията. Решение за изпълнение на Съвета е най-подходящият инструмент, тъй като негов адресат може да бъде отделна държава членка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Не беше проведена консултация със заинтересованите страни. Настоящото предложение се основава на искане, отправено от Полша, и засяга само тази конкретна държава членка.
               
            
         
         
            
               •Оценка на въздействието
            
            
               
                  Предложението за решение за изпълнение на Съвета за въвеждане на праг за годишния оборот, под който данъчно задължените лица могат да бъдат освобождавани от ДДС, продължава действието на мярката за опростяване, с която се премахват голяма част от свързаните с ДДС задължения за предприятията, чийто годишен оборот не надвишава 40 000 EUR. 
               
               
                  Лицата, чийто облагаем оборот не надвишава този праг, няма да са длъжни да се регистрират за целите на ДДС, и така в резултат на мярката административната тежест за тях ще намалее, тъй като няма да бъде необходимо да водят регистри за ДДС, нито да подават справка-декларация за ДДС. Освен това ще намалее и работното натоварване за данъчните органи. Това може да окаже положително въздействие за намаляване на административната тежест за данъчно задължените лица, регистрирани понастоящем за целите на ДДС в Полша, а оттам — и за данъчната администрация. 
               
            
            
               Според Полша към 31 декември 2019 г. в Националния официален търговски регистър (REGON) са регистрирани 4 014 354 дружества (с изключение на физическите лица, които управляват отделни земеделски стопанства). По това време населението на Полша е 38 382 576 души.
            
            
               Броят на дружествата, декларирали, че извършват стопанска дейност с прогнозен брой на персонала до девет души, е 3 853 900. Това представлява 96 % от всички дружества. Данните ясно потвърждават, че в Полша преобладават микропредприятията. 
            
            
               Очакваното годишно въздействие от продължаващото прилагане на увеличения праг за освобождаване в размер между равностойността в полски злоти на 10 000 EUR, предвиден в член 287, точка 14 от Директива 2006/112/ЕО, и равностойността в полски злоти на 40 000 EUR, при условие че всички правоимащи данъчно задължени лица се възползват от това доброволно освобождаване, би възлязло на приблизително 1,6 милиарда полски злоти, което съответства на приблизително 0,9 % от приходите на държавния бюджет от ДДС за 2019 г. Бихме искали да подчертаем, че Полша прилага този по-висок праг за освобождаване вече над 10 години – от 1 януари 2017 г., в размер в национална валута, равностоен на 40 000 EUR (200 000 полски злоти).
            
            
               Съгласно наличните данни за 2019 г. освобождаването от ДДС обхваща около 300 694 данъчно задължени лица, чийто оборот е между 10 000 EUR и 40 000 EUR. Отражението е незначително.
            
            
               
                   
               
            
            
               •Основни права
            
            
               
                  Предложението няма никакво отражение върху защитата на основните права. 
               
            
            
               4.ОТРАЖЕНИЕ ВЪРХУ БЮДЖЕТА
            
            
               Вследствие на влизането в сила на Регламент (ЕС, Евратом) 2021/769 на Съвета от 30 април 2021 г. за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност
                  22
                Полша няма да извършва изчисление на компенсацията въз основа на отчета за собствените ресурси от ДДС за финансовата 2021 година и след това.
            
            
               2021/0252 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност
                  23
               , и по-специално член 395, параграф 1, първа алинея от нея,
            
            
               като взе предвид предложението на Европейската комисия,
            
         
         
            
               като има предвид, че:
            
            
               (1)Съгласно член 287, точка 14 от Директива 2006/112/ЕО Полша може да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 10 000 EUR по обменния курс в деня на присъединяването ѝ.
            
            
               (2)С Решение 2009/790/ЕО на Съвета
                  24
                на Полша бе дадено разрешение да въведе специална мярка за дерогация от член 287 от Директива 2006/112/ЕО, за да освободи от ДДС данъчно задължените лица, чийто годишен оборот не надвишава равностойността в национална валута на 40 000 EUR (наричана по-долу „мярката за дерогация“).
            
            
               (3)С Решение за изпълнение (ЕС) 2018/1919 на Съвета
                  25
                Полша получи разрешение да продължи да прилага мярката за дерогация до настъпването на по-ранната от следните две дати: 31 декември 2021 г. или датата на влизане в сила на директива за изменение на разпоредбите на членове 281—294 от Директива 2006/112/ЕО.
            
            
               (4)С писмо от 1 март 2021 г. Полша отправи искане до Комисията за разрешение да продължи да прилага мярката за дерогация [изразяваща се в освобождаване от ДДС на данъчно задължените лица, чийто годишен оборот не надвишава равностойността в национална валута на 40 000 EUR] до 31 декември 2024 г.
            
            
               (5)В съответствие с член 395, параграф 2 от Директива 2006/112/ЕО, с писмо от 25 март 2021 г. Комисията информира останалите държави членки, освен Кипър, а с писмо от 26 март 2021 г. – и Кипър, за отправеното от Полша искане. С писмо от 29 март 2021 г. Комисията уведоми Полша, че разполага с цялата информация, необходима за разглеждане на искането.
            
            
               (6)Мярката за дерогация е съгласувана с целите на Съобщението на Комисията „Мисли първо за малките!“ — „Small Business Act“ за Европа“
                  26
               .
            
            
               (7)Съгласно предоставената от Полша информация мярката за дерогация ще има незначително въздействие върху общия размер на данъчните приходи на Полша, събирани на етапа на крайното потребление. Данъчно задължените лица могат да изберат да прилагат общия режим на ДДС. 
            
            
               (8)Вследствие на влизането в сила на Регламент (ЕС, Евратом) 2021/769 на Съвета от 30 април 2021 г. за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност
                  27
                Полша няма да извършва изчисление на компенсацията въз основа на отчета за собствените ресурси от ДДС за финансовата 2021 година и след това.
            
            
               (9)Като се има предвид потенциалното положително въздействие на мярката за дерогация върху намаляването на административната тежест и разходите за малките предприятия, на Полша следва да се разреши да прилага мярката за дерогация за допълнителен период. 
            
            
               (10)С Директива (ЕС) 2020/285 на Съвета
                  28
                бяха изменени членове 281—294 от Директива 2006/112/ЕО по отношение на специалния режим за малките предприятия и за определяне на нови правила за малките предприятия, включително въвеждане на праг на годишен оборот в държавата членка, който не може да надвишава 85 000 EUR или тяхната равностойност в национална валута.
            
            
               (11)Разрешението за прилагане на мярката за дерогация следва да бъде ограничено във времето. Ограниченият срок на действие би следвало да бъде достатъчен, за да позволи да бъдат оценени ефективността и целесъобразността на прага. Освен това в съответствие с Директива (ЕС) 2020/285 държавите членки трябва да приемат и публикуват до 31 декември 2024 г. законовите, подзаконовите и административните разпоредби, необходими, за да се съобразят с член 1 от тази директива и да започнат да прилагат посочените разпоредби от 1 януари 2025 г. Следователно е целесъобразно да се разреши на Полша да прилага мярката за дерогация до 31 декември 2024 г.
            
            
               (12)Поради това Решение 2009/790/ЕО следва да бъде съответно изменено, 
            
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Член 2 от Решение 2009/790/ЕО се заменя със следното:
            
            
               „Член 2
            
            
               Настоящото решение се прилага от 1 януари 2010 г. до 31 декември 2024 г.“. 
            
            
         
         
            
               Член 2
            
            
               Адресат на настоящото решение е Република Полша.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 347, 11.12.2006 г., стр. 1.
               
               
                  
                     (2)
                  
                        Решение на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 283, 30.10.2009 г., стр. 53—54).
               
               
                  
                     (3)
                  
                        Решение за изпълнение на Съвета от 4 декември 2012 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 338, 12.12.2012 г., стр. 27—28).
               
               
                  
                     (4)
                  
                        Решение за изпълнение (ЕС) 2015/1173 на Съвета от 14 юли 2015 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 189, 17.7.2015 г., стр. 36—37).
               
               
                  
                     (5)
                  
                        Решение за изпълнение (ЕС) 2016/2090 на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7—8).
               
               
                  
                     (6)
                  
                        Решение за изпълнение (EС) 2018/1919 на Съвета от 4 декември 2018 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 311, 7.12.2018 г., стр. 32—33).
               
               
                  
                     (7)
                  
                        Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС — „Към единно пространство на ЕС по отношение на ДДС — Време за избор“ (COM(2016) 148 final).
               
               
                  
                     (8)
                  
                        Решение за изпълнение (ЕС) 2018/1904 на Съвета от 4 декември 2018 г. за предоставяне на разрешение на Нидерландия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 310, 6.12.2018 г., стр. 25).
               
               
                  
                     (9)
                  
                        Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11—12).
               
               
                  
                     (10)
                  
                        Решение за изпълнение (ЕС) 2018/2077 на Съвета от 20 декември 2018 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 331, 28.12.2018 г., стр. 222–223).
               
               
                  
                     (11)
                  
                        Решение за изпълнение (ЕС) 2019/2210 на Съвета от 19 декември 2019 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 332, 23.12.2019 г., стр. 155).
               
               
                  
                     (12)
                  
                        Решение за изпълнение (ЕС) 2020/1261 на Съвета от 4 септември 2020 г. за изменение на Решение за изпълнение (ЕС) 2017/2408 за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 296, 10.9.2020 г., стр. 4–5).
               
               
                  
                     (13)
                  
                        Решение за изпълнение (EС) 2021/358 на Съвета от 22 февруари 2021 г. за изменение на Решение за изпълнение (ЕС) 2017/563 за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 69, 26.2.2021 г., стр. 4—5).
               
               
                  
                     (14)
                  
                        Решение за изпълнение (ЕС) 2021/86 на Съвета от 22 януари 2021 г. за предоставяне на разрешение на Република Литва да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 30, 28.1.2021 г., стр. 2—3).
               
               
                  
                     (15)
                  
                        Решение за изпълнение (EС) 2020/1661 на Съвета от 3 ноември 2020 г. за изменение на Решение за изпълнение (ЕС) 2017/1768 за даване на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 374, 10.11.2020 г., стр. 4—5).
               
               
                  
                     (16)
                  
                        Решение за изпълнение (ЕС) 2021/753 на Съвета от 6 май 2021 г. за предоставяне на разрешение на Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност и за отмяна на Решение за изпълнение (ЕС) 2018/279 (ОВ L 163, 10.5.2021 г., стр. 1—2).
               
               
                  
                     (17)
                  
                        Решение за изпълнение (ЕС) 2018/1490 на Съвета от 2 октомври 2018 г. за даване на разрешение на Унгария да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 252, 8.10.2018 г., стр. 38).
               
               
                  
                     (18)
                  
                        Решение за изпълнение (ЕС) 2018/1700 на Съвета от 6 ноември 2018 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 285, 13.11.2018 г., стр. 78).
               
               
                  
                     (19)
                  
                        Решение за изпълнение (EС) 2020/1260 на Съвета от 4 септември 2020 г. за изменение на Решение за изпълнение (ЕС) 2017/1855 за предоставяне на разрешение на Румъния да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 296, 10.9.2020 г., стр. 1—3).
               
               
                  
                     (20)
                  
                        COM(2020) 103 final.
               
               
                  
                     (21)
                  
                        COM(2020) 312 final.
               
               
                  
                     (22)
                  
                        Регламент (ЕС, Евратом) 2021/769 на Съвета от 30 април 2021 г. за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност (ОВ L 165, 11.5.2021 г., стр. 9—14).
               
               
                  
                     (23)
                  
                        OВ L 347, 11.12.2006 г., стр. 1.
               
               
                  
                     (24)
                  
                        Решение 2009/790/ЕО на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 283, 30.10.2009 г., стр. 53—54).
               
               
                  
                     (25)
                  
                        Решение за изпълнение (ЕС) 2018/1919 на Съвета от 4 декември 2018 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 311, 7.12.2018 г., стр. 32).
               
               
                  
                     (26)
                  
                        Съобщение на Комисията до Съвета, Европейския парламент, Европейския икономически и социален комитет и Комитета на регионите — „Мисли първо за малките!“ — „Small Business Act“ за Европа, Брюксел, 25.6.2008 г., COM(2008) 394 окончателен. 
               
               
                  
                     (27)
                  
                        Регламент (ЕС, Евратом) 2021/769 на Съвета от 30 април 2021 г. за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност (ОВ L 165, 11.5.2021 г., стр. 9—14).
               
               
                  
                     (28)
                  
                        Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13—23).